text: El gerent d'SMATSA nega tractes de favor per aconseguir la concessió del servei de neteja viària i recollida d'escombraries | Ràdio Sabadell
  El gerent d'SMATSA nega tractes de favor per aconseguir la concessió del servei…
  Eugenio Díaz, sortint dels Jutjats de Sabadell/ Lluís Franco
  10.01.2019 18:13 Karen Madrid
  El gerent d'SMATSA nega tractes de favor per aconseguir la concessió del servei de neteja viària i recollida d'escombraries
  El gerent d'SMATSA, Eugenio Díaz, desmenteix cap mena d'acció per garantir que el servei de neteja viària i recollida d'escombraries acabés en mans de la seva companyia. Davant la jutgessa instructora del cas Mercuri, Beatriz Faura, ha negat tots els càrrecs que se l'imputen per la peça 28, que investiga possibles irregularitats en la concessió d'aquest contracte, ha assegurat que no va tenir accés al plec de condicions del concurs abans que es publiqués, malgrat que les investigacions policials apunten el contrari. Així mateix, també ha refusat que SMATSA pagués amb 100.000 euros el sopar de campanya del PSC del 2011 a la pista coberta. "Ha tret pilotes fora i ha dit que quan parlen de l'acte electoral o de l'acte de l'alcalde es refereix, en genèric, als actes que patrocinava l'empresa de l'Ajuntament. Fins i tot es refereix a un altre sopar a Castellarnau que sí que hauria pagat", ha apuntat l'advocat de la plataforma Sabadell Lliure de Corrupció, Raúl Garcia Barroso.
  L'advocat de l'acusació popular considera que la declaració de Díaz ha estat "preparada per dir que fa 40 anys que fan aquest servei i que tenen el coneixement tècnic per complir amb el plec de condicions". En aquest sentit, Barroso assenyala que, per les converses, "és bastant evident que sabien més coses" i creu que aquest serà el fil que s'haurà d'estirar durant la instrucció.
  Marina Taltavull, a la sortida dels Jutjats/ Roger Benet
  En la mateixa línia que Díaz s'ha posicionat la responsable de comunicació de l'empresa, Marina Taltavull, que també ha declarat avui als Jutjats de Sabadell com a investigada. En la sessió d'avui també estava citat el propietari i administrador únic del grup Vendez, Gervasio Rodríguez, que no s'hi ha presentat al·legant malaltia. La seva declaració s'ajornarà per un altre dia, així com les dels tres nous investigats i els sis testimonis adherits a la causa. La pròxima tanda de citacions serà el mes de febrer.